Савез се одржао до 404. године п. н. е. тј. до завршетка Пелопонеског рата. Након битке код Егоспотама, Лисандар је кренуо у обилазак атинских савезница укидајући демократско и уводећи олигархијско државно уређење. У сваком полису остављао је спартанске хармосте – намеснике. Један од услова кога су Спартанци након освајања Атине поставили била је и ликвидација Атинског поморског савеза. Малоазијски Хелени потпали су под власт сатрапа. Стварајући нову спартанску војно-олигархијску државу, Лисандар је одбацио паролу „слобода Хеладе“. Некадашњи атински поданици плаћали су данак спартанском краљу. Он је потпуно одговарао форосу (око 1000 талената).